KYK: Breytenbach by Kaapse polisieselle | Netwerk24
Deur Cara-Lee Dorfling 03 Desember 2019 21:49
Sonder om 'n woord te rep het Willem Breytenbach Dinsdagaand in boeie by die Kaapstad-Sentraal-polisiekantoor ingestap.
Dié sakeman, oudonderwyser en voormalige Media24-werknemer het nie gereageer op vrae wat deur mediaverteenwoordigers aan hom gestel is nie en het bloot sy kop omhoog gehou terwyl polisiebeamptes hom by die polisiekantoor ingeneem het.
Hy is van die kusdorp Hartenbos by Mosselbaai na Kaapstad vervoer nadat hy vroeër die dag by 'n sielkundige se praktyk in hegtenis geneem is.
Willem Breytenbach kom Dinsdagaand by die Kaapstad-Sentraal-polisiekantoor aan. Foto: Adrian de Kock
JC de Jager, Breytenbach se prokureur, het Dinsdagaand bevestig hy het met sy kliënt gekonsulteer.
"Die ondersoek is nog in 'n sensitiewe stadium, so ek kan nie kommentaar lewer nie," het De Jager in 'n WhatsApp-boodskap gesê.
Netwerk24 het vroeër berig speurders verbonde aan die polisie se eenheid vir gesinsgeweld, kindermishandeling en seksuele oortredings in Kaapstad het Dinsdag met 'n lasbrief vir Breytenbach se inhegtenisneming in Hartenbos opgedaag.
Drie strafregtelike sake wat verband hou met beweerde seksuele aanranding is glo teen Breytenbach geopen.
Willem Breytenbach word deur polisiebeamptes tot binne-in die Kaapstad-Sentraal-polisiekantoor vergesel. Foto: Adrian de Kock
Sake is by die polisie aangemeld nadat Deon Wiggett, 'n Johannesburgse kopieskrywer, podsendings uitgereik het waarin hy Breytenbach as die man identifiseer wat hom na bewering as tienerseun seksueel aangerand het.
Kapt. FC van Wyk, provinsiale polisiewoordvoerder, het by navrae gesê Breytenbach sal in die hof verskyn sodra hy aangekla is, maar het nie 'n datum verskaf nie.